b'\n_START_ARTICLE_\nBitka pri Pteriji\n_START_SECTION_\nOzadje\n_START_PARAGRAPH_\nLidijci in Medijci so se nekaj \xc4\x8dasa pred tem dogovorili, da bo naravna meja med njihovima imperijema reka Halis (K\xc4\xb1z\xc4\xb1l\xc4\xb1rmak, Tur\xc4\x8dija). Ko je Krez izvedel za nenaden upor Perzijcev in poraz svojih dolgoletnih rivalov Medijcev, je posku\xc5\xa1al izkoristiti prilo\xc5\xbenost za \xc5\xa1iritev svojega kraljestva proti vzhodu. Sklenil je zavezni\xc5\xa1tvo s Kaldejci, Egiptom in ve\xc4\x8d gr\xc5\xa1kimi mestnimi dr\xc5\xbeavama, vklju\xc4\x8dno s Sparto.\n_START_SECTION_\nMotivi\n_START_PARAGRAPH_\nKrez je morda nameraval ponovno ustoli\xc4\x8diti svojega svaka Astjaga na medijski prestol. Mogo\xc4\x8de je tudi, da je hotel prepre\xc4\x8diti perzijsko invazijo na Lidijo.\n_START_SECTION_\nBitka\n_START_PARAGRAPH_\nKir je s svojo vojsko nameraval prepre\xc4\x8diti lidijsko invazijo na Medijo. Zimska bitka je bila o\xc4\x8ditno silovita, vendar se je kon\xc4\x8dala brez zmagovalca. Krez se je umaknil \xc4\x8dez reko Halis. Herodot poro\xc4\x8da, da Lidijci niso uspeli poraziti Perzijcev, delno tudi zato, ker so imeli manj vojakov in so se prezgodaj umaknili iz bitke. Perzijci so razglasili medijsko ozemlje za svoje, zato so bili v strate\xc5\xa1kem smislu zmagovalci. Bitka jim je pripomogla vklju\xc4\x8diti Kapadokijo v svoje novoustanovljeno Ahemenidsko cesarstvo.\n_START_SECTION_\nPosledice\n_START_PARAGRAPH_\nZa zgodovinarje je izid bitke \xc5\xa1e vedno nejasen in predmet razprav. Krez je pred svojo invazijo za nasvet vpra\xc5\xa1al prero\xc4\x8di\xc5\xa1\xc4\x8de v Delfih. Prero\xc4\x8di\xc5\xa1\xc4\x8de mu je odgovorilo dvoumno: \xc2\xbb\xc4\x8ce bo \xc5\xa1el kralj Krez preko reke Halis, bo uni\xc4\x8deno veliko cesarstvo\xc2\xab. Krez se je prerokbe razveselil in spro\xc5\xbeil vojno, v kateri pa ni bilo uni\xc4\x8deno perzijsko ampak njegovo cesarstvo. Bitki pri Pteriji je kmalu sledila bitka bitka pri Timbri, ki se je kon\xc4\x8dala s prepri\xc4\x8dljivo zmago Kira Velikega.'